"روسیانین قارا دنیز تشببوسونون حیاتا کئچیریلمه‌سینه، او جمله‌دن قارا دنیزین قوزیی – باتی حیسه‌سینده سیروسفر اوچون تهلوکه‌سیزلیک ضمانت‌لری‌نین گئری گؤتورولمه‌سینه سون وئریلمه‌سی باره‌ده قرارینا چوخ تأسف‌لنیرم".
بونو بیرلشمیش میللت‌لر تشکیلاتی‌نین (بمت) باش کاتیبی آنتونیو گوترش قارا دنیز تاخیل دهلیزی سازیشی ایله باغلی مطبوعاتا آچیقلاماسیندا دئییب.
آنتونی گوترش جولای‌ین 17-ده موقاویله مدتی‌نین یئنی‌لنمه‌سی نظرده توتولان قارا دنیز تشببوسونون داوام ائتدیریلمه‌سی اوچون روسیانین ارزاق و گوبره محصول‌لاری‌نین خاریجی تیجارتینده قارشیلاشدیغی بعضی مانعه‌لری نظره آلا‌راق ولادیمیر پوتینه گؤندردیگی تکلیف مکتوبون‌دان بحث ائدیب. او، بیلدیریب کی، سازیشین ایمضالانماسیندان بو یانا کئچن مدت عرضینده روسیانین قبول ائتدیگی تدبیرلری نظره آلا‌راق بمت مسکوایا تیجارت شرایطی‌نین نورماللاشماسی و آسانلاشدیریلماسینی تکلیف ائدیب.
قارا دنیز تاخیل دهلیزی سازیشی‌نین و روسیا ایله بمت آراسیندا قیدا و گوبره صادراتینا دایر راضیلاشمانین چتین بیر موحیطده قلوبال ارزاق تهلوکه‌سیزلیگی اوچون اومید یئری اولدوغونو ایفاده ائدن آنتونیو گوترش، کرملین بوگونکو قراری‌نین قلوبال ارزاق تهلوکه‌سیزلیگینه و ارزاق قیمت‌لری‌نین ثابت‌لیگینه ضربه اولدوغونو دئییب.
باش کاتیب بمت-نین قلوبال بازارا قیدا و گوبره چات‌دیرماق اوچون سعی‌لرینی داوام ائتدیرجگینی و پروبلئمین حل یول‌لارینی آختارماغا داوام ائده‌جک‌لرینی ایفاده ائدیب.
